El Ple Municipal aprova el pressupost general de l'Ajuntament d'Alboraia per a 2023
27 de Gener de 2023

Ahir es va celebrar el Ple Municipal de l'Ajuntament d'Alboraia, que va començar amb un minut de silenci per Diego València, el sagristà d'Algesires, l'assassinat del qual ha commocionat el país aquesta setmana.

A l'inici de la sessió es va celebrar la presa de possessió de la nova regidora del Partit Popular, Silvia Sahuquillo Falaguera, després de la renúncia al seu càrrec de Virgínia Garrigues Francés, anterior portaveu del grup.

En primer lloc, es va aprovar el punt referit a l'aplicació de la Relació de Llocs de treball, sense cap vot en contra de la proposta que s'inclou en el nou pressupost per a l'any 2023, 

de 27.581.130,76 €, i el consolidat amb l'empresa municipal 29.162.341,00 €.

Seguidament, es va passar al punt en el qual se sotmetia a votació el pressupost general de l'Ajuntament d'Alboraia per a l'exercici de 2023. Els objectius d'aquests pressupostos, entre altres, són la congelació d'impostos, la reducció del deute viu municipal, la millora en l'atenció de Serveis Socials, com a objectiu prioritari, a més de seguir amb la regularització dels llocs de treball amb l'aplicació de la RPT i la millora gradual de tots els serveis. Enguany s'amortitzarà 3.991.000 € de deute i 392.000 € dels interessos generats pel deute. En 2011 el deute viu de l'Ajuntament ascendia a més de 48 milions d'euros. També s'amortitza deute de l'empresa municipal de serveis EGUSA i s'incrementa la seua dotació econòmica.

Els pressupostos van comptar amb aportacions concretes del grup Compromís, com l'augment de socorristes per a atendre més primerenc una de les platges del municipi, mantindre les ajudes al comerç i els premis de bones pràctiques empresarials, les bases de les quals s'estan negociant, o el manteniment de la professora de suport per a valencià, en l'EPA com estava previst i la possibilitat de continuar tenint suport, si es consolida l'alta demanda actual.

Els pressupostos van ser aprovats amb els vots a favor dels regidors del PSOE i l'abstenció de les tres regidores de Compromís, la qual cosa va generar un empat amb els vots en contra de la resta de grups, resolt gràcies al vot de qualitat de l'alcalde en la segona ronda de votacions.

Seguidament, es va renovar el conveni SIGO, de col·laboració amb la Secretaria d'Estat de Seguretat, Direcció General de la Guàrdia Civil, per a reforçar la col·laboració de la Policia Local d'Alboraia amb la Guàrdia Civil per unanimitat.

També es va aprovar el Pla Local de Prevenció d'Incendis d'Alboraia, després de les modificacions aprovades per la Conselleria i seguint la llei forestal, amb els vots a favor de tots els regidors. El següent punt va ser l'aprovació del reglament de règim interior del Centre de Dia Sant Cristòfor, que serà publicat en la Seu Electrònica de l'Ajuntament d'Alboraia, amb els vots a favor de tots els regidors excepte l'abstenció de Vox així com el Pla Estratègic de Serveis Socials per a diversos anys que pretén la millora dels serveis que es presten, després d'una anàlisi i diagnòstic social del municipi i la implantació de línies i objectius estratègics amb indicadors d'avaluació dels serveis i el cronograma d'aplicació de les millores en aquests.

L'alcalde va donar compte al Ple de diversos temes d'interés, com els tallers d'ocupació que s'han iniciat enguany, de turisme i dinamització de joventut, o el repartiment de targetes de bons de comerç, entre altres. Després de les preguntes, es va donar per finalitzat el Ple.